Йохан Кройф
Хендрик Йоханес Кройф (), по-известен като Йохан Кройф (), е нидерландски футболист и треньор по футбол. Още в началото на своята кариера започва да играе по системата на тоталния футбол, измислена от треньора Ринус Михелс. Има 48 мача (34 пъти е капитан) за националния отбор на Нидерландия (Холандия), в които вкарва 33 гола. Световен вицешампион през 1974 г. Трикратен носител на Златната топка за 1971, 1973 и 1974 г. Смятан е за един от най-великите майстори на футболната игра.

Детство 

Хендрик Йоханес Кройф е роден на 25 април 1947 година в гражданската болница на улица „Линнаустрат“ в Амстердам. Той е бил син на Германюс Корнелис Кройф и неговата жена Петронела Бернарда Драйер, а своето име е получил в чест на дядо си – бащата на майка му. Неговите родители са родом от района „Йордан“, Амстердам. След завършване на войната те са живели и работили в своя неголям зеленчуков магазин, който се наричал „Cruijffs Aardappelenhandel“. Баща му умира твърде рано и майка му започва да работи като чистачка, за да може да изхранва семейството си. Един от нейните работодатели също е и футболният клуб „Аякс“ (Амстердам). Така пътят на малкия Йохан е предопределен. Детството му преминава на улица „Аккерстрат“ в района „Бетондорп“ в източната част на града, недалеч от стадион „Де Мер“. Заедно със своя по-голям доведен брат Хени, който е бил син на баща му от първия брак, той много играл футбол на улицата. По-късно те заедно започват да играят в юношеския отбор на „Аякс“.

Кариера

Футболист 
Кройф тренира в школата на Аякс и дебютира в нидерландското първенство на 15 ноември 1964, когато „Аякс“ губи от „ФК Гронинген“ с 1:3, а Кройф отбелязва гола за „Аякс“. 19 години и 6 месеца по-късно, на 13 май 1984, той играе последния си мач срещу ФК „Зволе“ с екипа на Фейенорд и отново отбелязва гол. Играе общо 520 мача в клубната си кариера, в които бележи 291 гола. Отказва да участва на световното първенство през 1978 г. в Аржентина, когато Нидерландия става отново сребърен медалист.

Играе обикновено с номер 14.

Треньор 
Като треньор води следните отбори:

 Аякс (Амстердам): 1985 – 1988
 Барселона: 1989 – 1996
 Каталуния: 2009 – 2013

През 1987 с Аякс печели КНК, а с Барселона печели 4 поредни шампионски титли (1991 – 1994) и Шампионската лига през 1992.

Успехи

Футболист 
 „Златна топка“: 3
 1971, 1973 и 1974
 Холандски играч на столетието: 1
 1998
 Европейски играч на столетието на IFFHS: 1
 12 януари 1999
 Най-добър играч на световно първенство: 1
 1974
 Световен вицешампион: 1
 1974
 Междуконтинентална купа: 1
 1972
 Европейска суперкупа: 1
 1972
 Купа на европейските шампиони: 3
 1971, 1972, 1973
 Холандски футболист на годината: 5
 1967, 1968, 1969, 1971, 1984
 Холандски спортист на годината на AVRO: 2
 1974, 1975
 Американски играч на годината: 2
 1979, 1980
 Европейски бронзов медалист: 1
 1976
 Шампион на Нидерландия: 9
 1966, 1967, 1968, 1970, 1972, 1973, 1982, 1983, 1984
 Шампион на Испания: 1
 1974
 Голмайстор на нидерландското първенство: 2
 1967 (33 гола), 1972 (25 гола)
 Купа на Холандия: 6
 1967, 1970, 1971, 1972, 1983, 1984
 Купа на Испания: 1
 1978

Треньор 
 Суперкупа на Европа: 1
 1992
 Шампионска лига: 1
 1992
 Купа на носителите на национални купи (КНК): 2
 1987, 1989
 Старши треньор на годината, сп. „Уърлд Сокър“: 1
 1987
 Старши треньор на годината, сп. „Онз Мондиал“: 2
 1994, 1994
 Шампион на Испания: 4
 1991, 1992, 1993, 1994
 Купа на Нидерландия: 2
 1986, 1987
 Купа на Испания: 1
 1990

Мачове и голове за националния отбор на Нидерландия 

Всичко: 48 мача / 33 гола; 31 победи, 9 равни, 8 загуби.

Реплики 
 „Често скоростта се бърка с проницателността. Когато започна да бягам преди останалите, аз се появявам по-бързо.“
 „Италианците не могат да ни бият, но ние със сигурност можем да загубим срещу тях.“
 „Футболът е много проста игра. Защо да се дава пас на 50 метра с възможна загуба, ако просто може да се предаде топката на най-близкия, а той вече да я даде на партньор? Най-добрата идея винаги е най-простата. Вие не искате да ви вкарат гол? Просто дръжте топката у себе си, не я давайте на съперника. Най-много от всичко аз обичам да гледам как играят децата на двора. Това е най-искреният футбол. Именно този, който са играли моите отбори.“ 

 „Случайността е логична.“
 „Не можеш да победиш без топката.“
 „Преди да направя грешка, аз не правя тази грешка.“
 „Всеки недостатък си има предимство.“
 „За да спечелиш трябва да вкараш един гол повече от противника“
 „Улавяш момента или го изпускаш. Ако го изпуснеш, бъди по-бърз!“
 Клаус Тевелайт – „Вратата към света“: „Винсент видя царевичното поле, Айнщайн видя числото, Цепелин – цепелина, а Йохан видя топката.“
 Франц Бекенбауер: „Йохан беше по-добрият играч, но аз станах световен шампион.“
 Франц Бекенбауер: „Щом Роналдо струва 100 милиона, то тогава Кройф би струвал сега милиард.“

Семейство и личен живот 
На 2 декември 1968 г. Йохан Кройф се жени за Дани Костер, дъщеря на неговия импресарио Кор Костер. С нея имат 3 деца: 2 дъщери – Шантал (родена на 16.11.1970 г.) и Сусила (род. 27 януари 1972) и 1 син – Жорди (род. 9.2.1974). Синът му Жорди Кройф е играл като футболист в клубовете „Барселона“, „Манчестър Юнайтед“, „Селта“, „Алавес“ и „Еспаньол“. След това става спортен директор на израелския клуб ФК Макаби (Тел Авив) . През 1993 г. се ражда първата му внучка, Йесуа Aндреа, дъщеря на Шантал и импресариото на ФК „Барселона“ Йесус Mариано Aнгой.

Йохан Кройф е обичал да играе голф.

Бил е заклет пушач. Навикът му да пуши през почивките на мачовете се пренася и след като спира да играе футбол. 

Едва след сърдечна операция през 1991 г. той отказва цигарите. Поставен му е сърдечен байпас и лекарите му препоръчват да се погрижи за здравето си. През 1996 г. Кройф се разделя с ФК „Барселона“, след като са открити проблеми със сърцето на наставника. Оттогава той се посвещава повече на даването на стипендии за футболисти в неравностойно положение, които им помагат при бъдещо лечение, както и в създаването на международния университет „Йохан Кройф“, който помага на спортистите да намерят ново призвание след края на кариерата им. Съсобственик е на обувната фирма „Cruyff Classics“.

През октомври 2015 е диагностициран с рак на белите дробове.  На 24 март 2016 г. умира след тежка и неравна борба с болестта в семейно обкръжение в Барселона.

Галерия

Източници

Външни препратки 

 Официален сайт
 Некоронованият крал на футбола

Нидерландски футболисти
Футболисти на ФК Барселона
Футболисти на Леванте УД
Футболисти на АФК Аякс
Футболисти на Фейенорд
ФИФА 100
Носители на „Златна топка“
Нидерландски треньори по футбол
Треньори на ФК Барселона
Родени в Амстердам
Починали в Барселона
Починали от рак